stanford-oval/wikipedia huggingface dataset:
Rachel Berry
Hahmo > Neljäs tuotantokausi

Neljännen kauden alussa Rachel tutustuu Brody Westoniin, NYADA:n opiskelijaan. Hän yrittää myös epätoivoisesti saada tanssinopettajansa Cassandra Julyn uskomaan, että hänestä on ainesta tähdeksi. Jaksossa "Makeover", Rachel vakuuttuu tekemään itselleen muodonmuutoksen Kurtin ja Isabelle Wrightin avustuksella. Rachel suutelee myöhemmin Brodya, juuri ennen kuin löytää Finnin ovensuusta. Selviää että Finn erotettiin armeijasta ammuttuaan vahingossa itseään jalkaan puhdistaessa kivääriään, ja että hän halusi palata takaisin Rachelin luo. Finn on murtunut nähtyään kemian Rachelin ja Brodyn välillä ja lähtee.
Rachel kertoo kuinka vihasi Finniä, joka laittoi hänet junaan ja jätti hänet, mutta päästessään New Yorkiin ymmärtäneensä, kuinka Finnin oli täytynyt rakastaa häntä ja kuinka vaikeaa se oli ollut. Se, että hän ei ollut ottanut Racheliin yhteyttä neljään kuukauteen ja nyt häipyi sanaakaan sanomatta oli kuitenkin liikaa. Finn sanoo Rachelille halunneensa antaa hänelle tämän vapauden, mistä Rachel kimpaantuu ja sanoo ettei tarvitse Finniä antamaan hänelle vapautta, koska on aikuinen nainen ja tekee päätöksensä itse. Finn kertoo Brodyn olevan kaikkea, mitä hän ei itse ole. Parempi laulaja Broadway-tasolla ja ruumiinrakenteeltaankin paljon lihaksikkaampi kuin hän itse. Hän on vain hädin tuskin valmistunut mies jonka elämällä ei ole lainkaan tarkoitusperää. Rachel jättää Finnin ja tämä murtuu. Myöhemmin Finn raivoaa Rachelille tämän saapuessa takaisin Ohioon Grease-musikaalin esitykseen ja huomaa tämän itkevän. Finn tajuaa Rachelin itkevän Brodyn vuoksi, ja kertoo että on parempi etteivät hän ja Rachel ole enää missään yhteyksissä, mihin Rachel suostuu.
Finn jatkaa töitään uusien tuulien ohjaajana Willin ollessa poissa. Rachel ja Finn ystävystyvät uudelleen Willin ja Emman häissä, ja  myöhemmin he päätyvät sänkyyn. Lähdettyään aamulla Limasta, Rachel nähdään tekemässä raskaustestiä, joka osoittautuu positiiviseksi. Rachel käy lääkärissä ja käy ilmi, että testi oli ollut väärässä. Hän eroaa Brodystä saatuaan selville, että Brody on miespuolinen ilotyttö. Rachel koe-esiintyy Funny Girl -musikaaliin, ja hänet kutsutaan koe-esiintymään uudelleen musikaalin päähenkilöstä, Fanny Bricesta.
Hypermobiliteettisyndrooma

Hypermobiliteettisyndrooma (HMS) on multisysteeminen periytyvä sidekudoksen sairaus, joka vaikuttaa koko kehoon eikä pelkästään luustoon ja lihaksistoon. Sitä ei vieläkään aina ymmärretä, vaan se usein diagnosoidaan sekä hoidetaan väärin. Ihmisen keho on kestävä sidekudoksen ansiosta. Kun sidekudos on epänormaalia, jänteet ja nivelsiteet voivat olla tavallista heikommat, jolloin niihin tulee normaalia helpommin vaurioita.
Hypermobiliteetti määritellään nivelten epänormaalin laajana liikeratana muutoin terveillä yksilöillä. Hypermobiliteetti ei välttämättä tuo mukanaan minkäänlaisia muita oireita, ja siitä voi jopa olla hyötyä tietyissä ammateissa. Nivelten yliliikkuvuusoireyhtymä eli hypermobiliteettisyndrooma on lääketieteellinen diagnoosi, ja siitä voidaan puhua silloin, kun nivelten epänormaalin laaja liikerata aiheuttaa tuki- ja liikuntaelinten ongelmia kipuineen ja muut diagnostiset kriteerit täyttyvät. Sairaus johtuu sidekudoksen poikkeavasta rakenteesta.
HMS on toisinaan perinnöllinen ilmiö, joka muistuttaa eräitä harvinaisia sidekudoksen perinnöllisä häiriöitä, esimerkiksi Marfanin syndroomaa ja Ehlers-Danlosin oireyhtymää sekä osteogenesis imperfectaa. HMS-potilaiden ihosta otetuissa koepaloissa on kollageeni III:n suhde kollageeni III + I:een suurentunut.
Epäillään myös, että nivelten yliliikkuvuusoireyhtymä voi olla alidiagnostisoitu ja että sitä sairastavia hoidetaan fibromyalgian diagnoosilla.
ICD-10-diagnoosikoodi: M35.7
Nivelten yliliikkuvuudesta yleensä

Nivelten yliliikkuvuus on asia, joka näkyy myös ammatinvalinnassa. Akrobaateilla ja tanssijoilla yliliikkuvuutta tavataan paljon. Yliliikkuvuudesta johtuvia ongelmia voidaan toisaalta myös ehkäistä lapsuus- ja nuoruusiän aikana lihaksia vahvistamalla ja varomalla ääriliikkeitä.
Oireet

Hypermobiliteettisyndrooman oirekuva on laaja, ja oireet vaihtelevat eri potilaiden välillä. Oireet voivat vaihdella potilaalla myös päivästä toiseen.
Hypermobiliteettisyndroomaan liittyy muun muassa seuraavanlaisia oireita:
nivelten normaalia laajemmat liikeradat
nyrjähdykset, revähdykset
nivelten sijoiltaanmenot ja niistä johtuva nivelrikko
rasitusvammat (mm. jännetupintulehdukset (esim. hiirikäsi), bursiitit, insertiitit)
nivelten ja lihasten kivut
lihasten heikkous
koordinaation ongelmat
autonomisen hermoston toimintahäiriöt
väsymys ja uupumus
staattisen asennon särky
välilevyn pullistumat ja välilevytyrät
Diagnosointi

Lääkäri tekee hypermobiliteettisyndrooman diagnoosin. Keskeinen väline diagnosoinnissa on Beightonin kriteerit ja uudemmat Grahamen kriteerit. Yliliikkuvuutta tutkittaessa lääkäri tarkastelee niveliä Beightonin kriteerien mukaan sekä potilaan muita oireita.
Ennen hypermobiliteettisyndrooman diagnosointia tulee sulkea pois muut hypermobiliteettia aiheuttavat vakavammat sairaudet, kuten esimerkiksi Ehlers-Danlosin syndrooma. Mikäli muita sairauksia ei todeta ja Beightonin kriteerit täyttyvät kivuliaalla potilaalla vähintään 4/9, voidaan hypermobiliteettisyndrooman diagnoosia pitää varmana.
Diagnosointi > Hypermobiliteettioireyhtymän diagnostiset Grahamen kriteerit > Pääkriteerit

Beightonin luokittelussa yli neljä pistettä
Nivelsärkyjä neljä kuukautta tai useamman nivelen särkyjä yli kolmen kuukauden ajan.
Diagnosointi > Hypermobiliteettioireyhtymän diagnostiset Grahamen kriteerit > Sivukriteerit

Beightonin luokittelussa 1–3 pistettä
Särkyjä 1–3 nivelessä tai selkäkipuja tai spondylolyysi tai spondylolisteesi
Sijoiltaanmenoja useammassa kuin yhdessä nivelessä tai toistuvasti yhdessä nivelessä
Kolme tai useampia pehmytkudosvaurioita: epikondyliitti, jännetuppitulehdus, bursiitti
Marfanin oireyhtymän tyyppinen olemus
Ihon venytysarvet, ihon venyvyys, ohut iho, poikkeavat arvet
Silmäoireet: riippuvat luomet, myopia
Suonikohjut, tyrät, kohdun tai peräsuolen esiinluiskahdukset
Hiippaläpän prolapsi
Diagnoosiin vaaditaan kaksi pääkriteeriä tai yksi pää- ja kaksi sivukriteeriä tai neljä sivukriteeriä.
Hoito ja kuntoutus

Käypä hoito -suosituksia ei ole toistaiseksi olemassa. Hypermobiliteettisyndrooman hoito perustuu fysioterapiaan, ammatinvalintaterapiaan, stabiloiviin harjoitteisiin, kuten pilatekseen tai chihin, sekä kivunhoitoon. Potilaat ovat kokeneet saaneensa eniten hyötyä kipulääkityksestä, kivunhoidosta, fysioterapiasta, itsehoidosta sekä omatoimisesta harjoittelusta ja pilateksesta  Kuntoutus, tavallisimmin yksilöllinen fysioterapia, toteutetaan nousujohteisesti. Vääränlaisia harjoituksia, kuten yliojentumista, suuria painoja ja toistoja, kuten sit up -tyylisiä harjoitteita, tulee välttää. Kipua voidaan yleensä hoitaa tavallisilla kipulääkkeillä.
Potilaat hyötyvät usein fysioterapeuttisista harjoitteista, jossa keskitytään asentotunnon sekä väärien asentojen korjaamiseen. On tärkeää, että potilas löytää tasapainon rasituksen ja palautumisen välillä.
Ennuste

Mikäli hypermobiliteettisyndrooma ei aiheuta hankalia kipu- tai niveloireita, sairauden kanssa voi elää normaalia elämää. Hypermobiliteettisyndroomaa sairastavan on silti otettava huomioon sairautensa mm. ammatinvalinnassa ja työnkuvan suunnittelussa, jotta rasitusvammoilta ja ennenaikaiselta nivelrikolta voitaisiin välttyä mahdollisimman pitkään.
Osalla hypermobiliteettisyndroomaa sairastavista on vaikeita elämänlaatuun vaikuttavia oireita. Oireisto ilmaantuu usein varhaisessa keski-iässä. Oikeasta hoidosta ja kivunhallinnasta sekä apuvälineistä on apua elämänhallintaan. Työergonomia on keskeinen hoitokeino. Potilaan pitäisi lisäksi vahvistaa lihaksiaan. Venyttely lievittää kipuja parhaiten osalla potilaista. Vaikeimmat tapaukset on ohjattava muunkinlaiseen kuntoutukseen ja fysioterapeuttiseen hoitoon. Fysioterapiassa on kuitenkin vältettävä liian rajuja passiivisia mobilisaatio- ja manipulaatiohoitoja. Jos nuorella iällä kehittyy nivelrikkoa, sen etenemistä on kuitenkin vaikeaa kokonaan estää.
Historiaa

Yliliikkuvuutta pidettiin normaalivariaation ääripäänä, kunnes havaittiin, että potilailla esiintyi yliliikkuvien nivelien lisäksi ihon haurauden, verisuonimuutosten ja luun heikkouden kaltaisia kollageenirakenteisten kudosten poikkeavuuksia. Edellä mainittuja kliinisiä löydöksiä tavataan kaikissa periytyvissä sidekudossairauksissa.
Aiheesta muualla

Wikimedia Commonsissa on kuvia tai muita tiedostoja aiheesta .
The Hypermobility Syndrome Association
Hypermobiliteettisyndrooma niveloireiden syynä, Duodecim-lehti
Reseptio

Oikeustieteissä reseptio (lat. receptio < recipere ’ottaa vastaan’) viittaa laajamittaiseen oikeusajattelun tai oikeudellisten ratkaisujen omaksumiseen lähdeoikeusjärjestyksestä toiseen. Reseptio voi olla pakon sanelemaa, mutta se voidaan toteuttaa myös tarpeen tai ideologian vuoksi. Historiallisesti tunnettu esimerkki on roomalaisen oikeuden reseptio Saksassa keskiajalla.
Estetiikassa reseptio tarkoittaa taiteen vastaanottoa. Keskeisiä tutkimusaloja ovat reseptioestetiikka, joka tarkastelee taideteosten vastaanottokokemusta, ja reseptiohistoria, joka tarkastelee taideteosten vastaanottoa ajan mittaan.
Rachid Belhout

| Henkilötiedot |
| --- | --- | --- |
Syntymäaika: 14. kesäkuuta 1944
Syntymäpaikka: Sétif, Ranskan Algeria
Kuolinaika: 9. elokuuta 2020 (76 vuotta)
Valmennusura
       2005–2006 2006–2007 2007–2008 2008–2009 2009–2010 2010–2011 2011 2012 2012 2012:  Jeunesse Arlonaise  Eischen  Red-Boy Differdange  Bastogne  Wiltz  Lorrain Arlon  RFC Union Luxembourg  RE Virton  ES Sétif  ASO Chlef  MC El Eulma  Olympique de Béja  JS Kabylie  US Monastir  CS Constantine  ASO Chlef  MC El Eulma
Rachid Belhout (14. kesäkuuta 1944 Sétif, Ranskan Algeria – 9. elokuuta 2020) oli algerialais-belgialainen jalkapallovalmentaja.
Valmennusura

Belhout opiskeli jalkapallovalmentajaksi Belgiassa, jossa hän myös aloitti valmentajauransa Jeunesse Arlonaisen joukkueessa. Sittemmin Belhout valmensi vuorotellen belgialaisia ja luxemburgilaisia seuroja.
Vuonna 2006 Belhout palasi kotimaahansa valmentamaan kaudeksi ES Sétifiä, mutta sai vuoden 2007 alussa potkut ailahtelevien tulosten myötä Arabian Mestarien liigassa. Belhout siirtyi samantien ASO Chlefiin, jossa ei myöskään menestystä tullut ja hänet erotettiin syyskuussa 2008.
Sittemmin Belhout oli MC El Eulman valmentajana ennen siirtymistään Tunisiaan Olympique de Béjan päävalmentajaksi kaudella 2009–2010. Hän korvasi kauden aloittaneen Khaled Ben Sassin, joka sai potkut heikkojen tulosten vuoksi. Joukkue sijoittui sarjassa seitsemänneksi, mutta sen sijaan voitti Tunisian cupin. Se oli samalla joukkueen historian toinen cup voitto. Belhout jatkoi joukkueen valmentajana alkukauden kaudella 2010–2011.
Joulukuussa 2010 JS Kabylie ilmoitti tehneensä sopimuksen Belhoutin kanssa. Edelliskaudella joukkue sijoittui Algerian pääsarjassa kolmanneksi. Belhoutin alaisuudessa joukkue jäi kuitenkin kauden päätteeksi Algerian pääsarjassa sijalle 12. Belhout onnistui kuitenkin saavuttamaan Algerian cupin voiton kauden päätteeksi.
20. heinäkuuta 2011 Belhout palasi takaisin Tunisiaan allekirjoitettuaan vuoden sopimuksen US Monastirin kanssa. Joulukuussa 2011 hän erosi tehtävistään riitannuttuaan joukkuejohdon kanssa AS Marsalle hävityn ottelun jälkeen. Monastir onnistui voittamaan yhden ottelun kuudesta ottelusta.
Helmikuussa 2012 Belhout siirtyi vuoden sopimuksella valmentamaan kotimaahansa CS Constantinen joukkuetta.  Kesäkuun alussa 2012 hän jätti Constantinen ja siirtyi ASO Chlefin päävalmentajaksi.
Valmennusura > Meriitit

Algerian vuoden valmentaja: 2006
Tunisian cup: 2010
Algerian cup: 2011
Reservi

Wikisanakirjassa on tähän liittyvä sananselitys: .
Reservi tarkoittaa seuraavia asioita:
sotilasreservi, poikkeusoloja ja sotaa varten varattu joukko sotilaita,
reservijoukkue, urheilujoukkueen toinen joukkue,
reservijoukko, sodassa joukko, jonka joukon johtaja varaa käyttöönsä varautuakseen vastustajan ennalta arvaamattomaan toimintaan,
Pankin hallussa oleva keskuspankkiraha,
Führer-reservi, natsi-Saksan armeijan korkea-arvoisten upseereiden reservijoukko.
Raimo Ylinen

Raimo Antero Ylinen (s. 11. marraskuuta 1952 Kemi) on suomalainen Kuopiossa asuva toimituspäällikkö ja eräkirjailija.
Ylisen vanhemmat olivat koneteknikko Veikko Johannes Ylinen ja Salli Maria Heikura. Hän pääsi ylioppilaaksi Kuopion Lyseosta 1971 ja suoritti humanististen tieteiden kandidaatin tutkinnon Oulun yliopistossa 1974.
Teoksia

Sadetta ja aurinkoa.  Karisto 1974
Yönmusta taimenperho : tarinoita riistamailta, kalavesiltä ja luonnosta, toimittanut Raimo Ylinen; sisäsivujen kuvat Erkki Timonen.  Kustannuskiila, Kuopio 1977
Kun pitkäsiima lyheni : juttuja kalavesiltä, kuvitus Pauliina Vihinen.  Karisto 1978
Uhokuhia ja pystykorvajäniksiä, toimittanut Raimo Ylinen, mustavalkoiset kuvat: Erkki Timonen, Jouni Hirvaskero, Martti Rissanen.  Kustannuskiila, Kuopio 1979
Hirnahdus hevoselle : hevoskaskuja, toimittajat Raimo Naumanen ja Raimo Ylinen, piirrokset Ilpo Rytkönen, Jorma Pitkänen.   Kustannuskiila, Kuopio 1980
Savon uittoyhdistys 1930-1980.   Savon uittoyhdistys, Kuopio 1980
Tuliaistammukat, toimittanut Raimo Ylinen, kuvat Erkki Timonen.  Kustannuskiila, Kuopio 1983
Hattupäinen ahven : tarinoita kalavesiltä.  Karisto 1997
Palkinnot

Kuopion kaupungin Martti Merenmaa-stipendi 1974
Reservijoukkue

Reservijoukkue on urheilujoukkue, joka sisältää pelaajia, jotka ovat seuran jäseniä, mutta eivät pelaa yleensä otteluita edustusjoukkueessa. Reservijoukkueet usein sisältävät vaihtopelaajia edustusjoukkueesta, nuoria pelaajia, jotka tarvitsevat peliaikaa harjoitellakseen taitoja, ja edustusjoukkueen jäseniä, jotka parantuvat jostain vammasta. Joissain maissa reservijoukkueet pelaavat kokonaan erillisissä sarjoissa edustusjoukkueista, mutta jotkut maat sallivat reservi- ja farmijoukkueiden  pelata samassa sarjajärjestelmässä kuin edustusjoukkueet, tosin lähes aina eri divisioonissa. Reservijoukkueet erotetaan edustusjoukkueista tarkenteella, kuten II, 2 tai B.
Käännös suomeksi
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: en:Reserve team
Reservaatti

Reservaatti on tietynlainen erityistarkoitukseen varattu alue. Nimitys tulee latinan sanasta reservare, ’panna talteen’.
reservaatti, alkuperäiskansoille tai etnisille vähemmistöille varattu asuinalue
intiaanireservaatti, Pohjois-Amerikassa nimitys intiaaneille varatuista asuinalueista
Bantustan, apartheid-ajan Etelä-Afrikassa nimitys mustille varatuista asuinalueista
luonnonsuojelualue tai -rauhoitusalue
Rabona

Alex Oxlade-Chamberlain potkaisee rabonan Arsenalin harjoituksissa 17. elokuuta 2013.
Rabona on jalkapallossa potkaisutapa, jossa potkaiseva jalka kiertyy tukijalan takaa tehokkaasti jalat ristissä. Pelaaja voi käyttää tätä laukaisua monestakin syystä: rabonan avulla voi esimerkiksi tehdä yllättävän kierteisen syötön tai potkun. Rabona saattaa siis usein hämätä vastustajan pelaajia ja etenkin katsojia.
Historia

Ensimmäisen kerran rabonan esitti tiettävästi Ricardo Infante Argentiinassa vuonna 1948 Estudiantes de La Platan ja Rosario Centralin välisessä ottelussa. Jalkapallojulkaisu El Graficon etusivua koristi kuva Infantesta (nimi tarkoittaa espanjaksi lasta). Siitä lähtien jalkapallossa liikesarjaa on kutsuttu rabonaksi.selvennä Rabona on espanjaa ja tarkoittaa koulusta pinnaamista. Pelé esitti rabonan São Paulossa 1957.selvennä Sittemmin lukuisat huippupelaajat ovat onnistuneesti tulkinneet rabonan peleissä.
Reseptori

Reseptori tarkoittaa yleisesti vastaanottavaa kohtaa tai elintä. Reseptori voi esimerkiksi olla:
Reseptori (fysiologia) on anatomiassa ja fysiologiassa aistinelinten soluja tai solunosia, jotka välittävät keskushermostoon informaatiota ärsykkeistä
Reseptori (biokemia) on biokemiassa ja farmakologiassa hermoston välittäjäaineita, hormoneita, lääkeaineita ja muita aineita vastaanottava proteiinimolekyyli
Reseptori (immunologia) on immunologiassa immunosyytin (immuunijärjestelmän solun) pinnalla oleva molekyyli, joka sitoo ligandinsa. Esimerkiksi B-lymfosyytti sitoo reseptoriinsa antigeenin ja T-lymfosyytti sitoo reseptoriinsa kudosyhteensopivuustekijään sitoutuneen antigeenin.
| --- | --- |
: Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä. Artikkelisivuja, joiden nimessä tai tekstissä lukee ”Reseptori”, voi hakea sivunnimihaulla, laajalla sivunnimihaulla tai tekstihaulla.
Rachel Zoe

Rachel Zoe vuonna 2012.
Rachel Zoe (oik. Rachel Zoe Rosenzweig, 1. syyskuuta 1971, New York) on yhdysvaltalainen stylisti ja muotivaikuttaja, joka tunnetaan useiden julkisuuden henkilöiden pukeutumisneuvojana, sekä yhteistyöstään eri muotitalojen, kauneusalan yritysten, mainostoimistojen ja aikakauslehtien kanssa. Vuonna 2008 alkoi tositelevisiosarja nimeltä The Rachel Zoe Project.
Tausta

Zoe kasvoi Millburnissa New Jerseyssä. Hän valmistui George Washington Universitysta vuonna 1993.
Kirjallinen tuotanto

(Rose Apocadan kanssa) Style A to Zoe: The Art of Fashion, Beauty, & Everything Glamour (2007), Grand Central Publishing.
The Rachel Zoe Project

The Rachel Zoe Project on Bravon tuottama tositelevisiosarja, joka keskittyy Zoen elämäntyyliin muodin maailmassa. Kamerat seuraavat Zoea asiakastapaamisiin, muotisuunnittelijapalavereihin, kauppoihin ja muotinäytöksiin. Sarja myös seuraa Zoen elämää avustajiensa sekä aviomiehensä Rodger Bermanin kanssa.
Ilmajoen Kisailijat

| Ilmajoen kisailijat |
| --- | --- |

Perustettu:  1921
Paikkakunta:  Ilmajoki  Suomi
Lajit:  • jalkapallo • maastohiihto • paini • pesäpallo • uinti • yleisurheilu
Ilmajoen Kisailijat on Ilmajoella toimiva urheiluseura, jonka lajeina ovat jalkapallo, maastohiihto, paini, pesäpallo, uinti ja yleisurheilu.
Jalkapallojaosto

Ilmajoen Kisailijoiden jalkapallon historia ulottuu 1940-luvun puoliväliin, jolloin tiettävästi Kisailijoiden mies- ja poikajoukkueet pelasivat piirin sarjassa. 1950-luvulla IK:n miesjoukkue pelasi muutamia vuosia sarjatasolla, kunnes toiminta tyrehtyi käytännössä IK:n osalta noin 30 vuodeksi. Ilmajoen Ilves -nimellä Ilmajoella pelasi miesjoukkue 1980-luvun alkupuolella. Kun seura lopetti toimintansa, tuli jalkapallon sarjatasolla pelaamiseen usean vuoden tauko.
Junioritoiminnan Ilmajoen Kisailijoissa aloitti pitkäaikainen puheenjohtaja Heikki Talvitie 1980-luvun puolivälissä ja myös miesjoukkue aloitti pelaamisen IK:n nimellä.
Junioritoiminta on vuosien saatossa vilkastunut niin, että nykyään seuran juniorit ovat useissa ikäluokissa piirin kärkitasoa ja huippuyksilöitä löytyy nuorten joukkueista. Lisenssipelaajien määrä oli 31.12.2008 334, mikä tarkoittaa neljänneksi suurinta määrää Vaasan pallopiirissä. Seuran edustusjoukkue pelasi pitkään alimmalla sarjatasolla, mutta vuosina 1997-1998 joukkue nousi suoraan 6-divisioonasta 4-divisioonaan, jossa joukkue pelasi neljä vuotta. Vuonna 2002 edustusjoukkue nousi 3-divisioonaan. Kaudella 2009 joukkue pelaa 3-divisioonassa. Edustusjoukkue koostuu pitkälti niistä junioreista, jotka aloittivat IK:n junioreina 1980-luvun puolenvälin jälkeen ja vuosikymmenen loppupuolella.
Naisjoukkue pelaa nykyään yhdistetyllä joukkueella Kurikan Ryhdin kanssa. Mimmifutis on myös pienen hiljaiselon jälkeen aloitettu IK:ssa ja sarjassa pelaa  kaksi joukkuetta.
Painijaosto

Jo alusta lähtien IK:n ohjelmassa on ollut paini. Lajin historia Ilmajoella ulottuu kuitenkin vieläkin kauemmaksi, sillä jo aivan 1900-luvun alusta lähtien on Ilmajoella harrastettu painia. Kisailijoiden ensimmäiset niskanvääntäjät kehittyivät varsin nopeasti koviksi tekijöiksi kansainvälisilläkin areenoilla. Jo vuonna 1924 Arvo Haavisto paini olympiapronssia. Vuonna 1928 Amsterdamissa hän voitti olympiakultaa vapaapainissa sarjassa 76 kiloa.
Seuraavaa arvokisamitalistia saatiin odottaa aina 1960-luvulle saakka. Tuolloin Martti Laakso paini parhaimmillaan MM-hopealle kreikkalais-roomalaisessa painissa sarjassa 62 kiloa. 1980- ja 1990-luvulla IK oli monena vuotena Suomen paras painiseura. Seuran kirkkain tähti 1990-luvulta aina vuoteen 2008 saakka oli Marko Yli-Hannuksela, joka on paininut kaksi EM-pronssia, olympiapronssia ja -hopeaa ja MM-kultaa, -pronssia ja -hopeaa. Yli-Hannuksela on toiminut aktiiviuransa jälkeen painivalmentajana Ilmajoella, sekä nuorten maajoukkueen vastuuvalmentajana. Vuodesta 2017 lähtien Yli-Hannuksela on toiminut miesten maajoukkueen vastuuvalmentajana.
Yli-Hannukselan jälkeen arvokisamenestystä Ilmajoelle toivat Jarkko Ala-Huikku ja Tiina Ylinen. Ala-Huikku voitti EM-pronssia Sofiassa vuonna 2007 ja Euroopan mestaruuden Tampereella vuonna 2008. Hän on edustanut Suomea olympialaisissa vuonna 2008 ja 2012. Ala-Huikku toimii tällä hetkellä nuorten maajoukkueen valmentajana. Tiina Ylinen on kaksinkertainen EM-pronssimitalisti Tampereelta 2008 ja Tbilisistä 2013. Myös Ylinen on aktiiviuransa jälkeen toiminut naispainin valmennuksessa.
Nuorten sarjoissa Kisailijoiden painijat ovat niittäneet menestystä EM- ja MM-tasolla. Matias Lipasti voitti kadettien (alle 17-vuotiaiden) maailmanmestaruuden vuonna 2014 sarjassa 63kg. Vuonna 2017 Kisailijoiden painija Konsta Mäenpää saavutti junioreiden (alle 20-vuotiaiden) MM-pronssia sarjassa 120kg, samoissa kilpailuissa Kisailijoiden Toni Metsomäki sijoittui viidenneksi sarjassa 87kg. Mäenpää on yltänyt alle 23-vuotiaiden maailmanmestaruuskisoissa kahdesti viidennelle sijalle sarjassa 130 kg (2018, 2019). Vuonna 2017 Toni Metsomäki saavutti alle 23-vuotiaissa MM-pronssia Puolan Bydgoszczissa järjestetyissä kilpailuissa. Serbian Novi Sadissa painituissa alle 23-vuotiaiden Euroopan mestaruuskisoissa vuonna 2019 Metsomäen sijoitus oli viides.
Miesten Euroopan mestaruuskisoissa Kisailijoiden Vili Ropponen ylsi viidenneksi vuonna 2019. Kisat olivat Ropposen ensimmäiset aikuisten arvokisat.
Pesäpallojaosto

Ilmajoen Kisailijoiden naispesäpallojoukkueet pelasivat Etelä-Pohjanmaan alueella Naisten maakuntasarjaa kaudella 2006. Muutamia vuosia sittenmilloin? edustusjoukkue pelasi vielä Suomen toiseksi ylimmällä sarjatasolla, Naisten Ykköspesiksessä. Kaudella 2006 Ilmajokea edustivat maakuntasarjassa naisjoukkue, sekä yllättäen "ykkösjoukkuetta" pirteämmin pelannut C-90 -ikäiset tyttöjuniorit.
Pesäpalloon saatiin kaudella 2006 menestystä, kun C90-tytöt ottivat Jyväskylän valtakunnallisella nuorisoleirillä Suomenmestaruuden. Kausi 2007 on tuonut mukanaan uusia tuulia, kun pitkän tauon jälkeen Kisailijoilla on edustusjoukkue Suomensarjassa ja B-tytöt Superpesiksessä. Kausi 2008 aloitetaan edustusjoukkueen osalta jälleen uudessa sarjassa, kun edeltävän kauden päätteeksi varmistettiin nousu toiseksi ylimmälle sarjatasolle Naisten Ykköspesikseen. B-tytöt jatkavat pelejään Superpesiksessä. Parhaimmat saavutukset toistaiseksi ovat kuitenkin vuosilta 1961 ja 1962, jolloin miesten joukkue voitti IK:lle kaksi Suomen mestaruutta.
Saavutukset
Suomen mestaruus 1961, 1962
SM-hopeaa 1958
SM-pronssia 1957, 1960